UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS DIREKTIV om minimumsforskrifter for sikkerhed og sundhed i forbindelse med arbejdstagernes eksponering for risici på grund af fysiske agenser (elektromagnetiske felter) (n'te særdirektiv i henhold til artikel 16, stk. 1, i direktiv 89/391/EØF) OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

1992/0449 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS DIREKTIV om minimumsforskrifter for sikkerhed og sundhed i forbindelse med arbejdstagernes eksponering for risici på grund af fysiske agenser (elektromagnetiske felter) (n'te særdirektiv i henhold til artikel 16, stk. 1, i direktiv 89/391/EØF)

1. Baggrund

Kommissionen sendte den 8. februar 1993 ovennævnte forslag til direktiv med hjemmel i traktatens artikel 118 A (nu artikel 137) til Europa-Parlamentet og Rådet (KOM(1992) 560 endelig - 1992/0449 (COD)).

Det Europæiske Økonomiske og Sociale Udvalg afgav udtalelse den 30. juni 1993. Regionsudvalget meddelte ved skrivelse af 13. januar 2000, at der ikke ville blive afgivet udtalelse.

Europa-Parlamentet vedtog en udtalelse ved førstebehandlingen den 20. april 1994.

Kommissionen godkendte 31 ændringsforslag fremsat af Parlamentet, heraf 4 delvist. Kommissionen fremlagde et ændret forslag den 8. juli 1994.

Rådet vedtog enstemmigt sin fælles holdning den 18. december 2003. Kommissionen støttede den fælles holdning, men tog forbehold med hensyn til artikel 8 om helbredskontrol i den fælles holdning. Kommissionen anførte, at den mente, at den fælles holdning havde svækket Kommissionens forslag på dette punkt, da helbredskontrollen var frataget sin forebyggende karakter, og da arbejdsgiverne nu ikke fik ret til lægeundersøgelse i tilfælde af overeksponering.

Europa-Parlamentet vedtog 5 ændringsforslag til Rådets fælles holdning ved andenbehandlingen den 30. marts 2004.

I denne udtalelse gøres der rede for Kommissionens holdning til Europa-Parlamentets ændringsforslag, jf. EF-traktatens artikel 251, stk. 2, tredje afsnit, litra c).

2. Formålet med forslaget

Det oprindelige forslag var baseret på traktatens artikel 118 A (nu artikel 137) og er udformet som et særdirektiv i henhold til artikel 16, stk. 1, i rammedirektiv 89/391/EØF.

Forslaget tager sigte på at beskytte arbejdstagernes sundhed og sikkerhed i forbindelse med eksponering for risici på grund af fysiske agenser. Forslaget omfatter fire fysiske agenser: støj (risici for hørelsen), vibrationer (risici for hånd, arm og hele kroppen) og elektromagnetiske felter og optisk stråling (sundhedsrisici som følge af induktionsstrøm i kroppen, stød- og forbrændingsfare og optagelse af varmeenergi).

Bestemmelserne vedrørende vibrationer, elektromagnetiske felter og optisk stråling er nye, mens bestemmelserne vedrørende støj allerede var omfattet af Rådets direktiv 86/188/EØF.

Rådet har valgt en tilgang, hvor der er fokus på ét af disse elementer ad gangen startende med vibrationer.

Alle delegationerne og Kommissionen accepterede at behandle forslaget skridt for skridt, hvilket ikke udelukker de øvrige dele af Kommissionens forslag, som stadig er til behandling i Rådet med henblik på kommende drøftelser.

Hvad angår de første to agenser, vibrationer og støj, har Europa-Parlamentet og Rådet vedtaget to direktiver, nemlig 2002/44/EF og 2003/10/EF. Dette forslag er tredje del af den overordnede tilgang, som Rådet har valgt at følge, dvs. at behandle hvert enkelt fysiske agens i et særskilt direktiv [1].

[1] Jf. Rådets erklæring til mødeprotokol af 25. juni 2001.

3. Kommissionens udtalelse om Parlamentets ændringsforslag

3.1. Sammenfatning af Kommissionens holdning

Kommissionen kan acceptere Europa-Parlamentets 5 ændringsforslag (1, 2, 3, 4 og 5) i deres helhed. Kommissionen mener, at disse ændringsforslag fuldstændiggør og forbedrer den fælles holdning og styrker bestemmelserne om helbredskontrol (artikel 8) i den fælles holdning, hvorved der er taget tilfredsstillende hensyn til Kommissionens forbehold.

3.2. Parlamentets ændringsforslag ved andenbehandlingen

3.2.1. Godkendte ændringsforslag

3.2.1.1. Ændringsforslag 1 ("høring og inddragelse af arbejdstagerne i henhold til artikel 11 i direktiv 89/391") (artikel 4, stk. 4)

Dette ændringsforslag tydeliggør og fuldstændiggør proceduren for vurdering, måling og/eller beregning af niveauet for arbejdstagernes eksponering for elektromagnetiske felter, idet det tilføjes, at denne procedure skal gennemføres under hensyntagen til bestemmelserne i artikel 11 i direktiv 89/391/EØF vedrørende høring og inddragelse af arbejdstagerne. Kommissionen kan uden videre acceptere ændringsforslaget.

3.2.1.2. Ændringsforslag 2 ("indholdet i den information og undervisning, som arbejdstageren og/eller dennes repræsentant skal modtage) (artikel 6, litra d))

Kommissionen kan acceptere dette ændringsforslag, der går ud på, at arbejdstageren og/eller dennes repræsentant skal modtage information om og undervisning i, hvordan de sundhedsskadelige virkninger af eksponering opdages og anmeldes, da ændringsforslaget forbedrer teksten i den fælles holdning ved at præcisere og tydeliggøre indholdet i denne information og undervisning.

3.2.1.3. Ændringsforslag 3 ("styrkelse af bestemmelserne vedrørende helbredskontrol") (artikel 8)

Med dette ændringsforslag genindføres bestemmelserne om helbredskontrollens forebyggende karakter, hvilket er vigtigt for på et tidligt tidspunkt at kunne påvise overeksponering og træffe passende foranstaltninger til at reducere og begrænse tilfælde heraf. I ændringsforslaget fastsættes det dels, at arbejdstageren bør tilbydes en lægeundersøgelse i alle tilfælde, hvor der opdages eksponering, som overstiger grænseværdierne, dels at der skal foretages en vurdering af bestemmelserne om forebyggelsessystemet, når der påvises en sådan eksponering. Kommissionen kan uden videre acceptere dette ændringsforslag, da der er taget fuldt tilfredsstillende hensyn til Kommissionens forbehold, som den gav udtryk for i sin erklæring om artikel 8 i den fælles holdning.

3.2.1.4. Ændringsforslag 4 ("medlemsstaterne indfører hensigtsmæssige sanktioner i tilfælde af overtrædelse af den nationale lovgivning, der vedtages til gennemførelse af direktivet") (artikel 8a (ny)

Det anføres i ændringsforslaget, at medlemsstaterne bør indføre hensigtsmæssige sanktioner, som skal være effektive, stå i rimeligt forhold til overtrædelsen og have afskrækkende virkning, i tilfælde af overtrædelse af den nationale lovgivning, der vedtages til gennemførelse af direktivet.

Kommissionen kan acceptere dette ændringsforslag, da det drejer sig om en standardbestemmelse, der går igen i flere direktiver på det social- og arbejdsmarkedspolitiske område.

3.2.1.5. Ændringsforslag 5 ("Kommissionen underretter hvert femte år Europa-Parlamentet, Rådet, Det Europæiske Økonomiske og Sociale Udvalg samt Det Rådgivende Udvalg for Sikkerhed og Sundhedsbeskyttelse på Arbejdspladsen om indholdet af sine rapporter om den praktiske gennemførelse, om sin vurdering af udviklingen på området samt om initiativer af enhver art, der måtte være påkrævet, navnlig vedrørende eksponering for statiske magnetfelter") (artikel 11, stk. 2)

Med dette ændringsforslag indføres der en bestemmelse om, at Kommissionen med bestemte mellemrum skal holde de andre institutioner og organer orienteret ved hjælp af rapporter om den praktiske gennemførelse, og det præciseres, at oplysningerne ligeledes skal omfatte initiativer af enhver art, navnlig vedrørende eksponering for statiske magnetfelter, der måtte være påkrævet på baggrund af ny videnskabelig viden.

Kommissionen kan acceptere dette ændringsforslag, da andre direktiver vedrørende sikkerhed og sundhed på arbejdspladsen allerede indeholder en bestemmelse om frekvensen for aflæggelse af rapporter, og bestemmelsen om statiske magnetfelter er i overensstemmelse med Kommissionens bemærkninger i svaret til Rådets erklæring om elektromagnetiske felter, der er vedføjet den fælles holdning.

3.3. Ændret forslag

I henhold til EF-traktatens artikel 250, stk. 2, ændrer Kommissionen sit forslag som ovenfor angivet.